কিন্তু বাস্তবে দেখা গেছে, সরকারও এ বক্তব্যে বিব্রত বোধ করেছে। রাজনৈতিক পর্যবেক্ষকেরা মনে করেন, দেশ-বিদেশের মানুষ আশা করে- বাংলাদেশে অবাধ ও সুষ্ঠু নির্বাচন অনুষ্ঠানের মধ্য দিয়ে গণতন্ত্রের শুভযাত্রা শুরু হবে। সেই আশাবাদের মাথায় সিইসির উল্লিখিত বক্তব্য কুঠারাঘাত করার শামিল। সিইসি নির্বাচনী দায়িত্ব পালনের সময় এই নীতির দ্বারা প্রভাবিত হতে পারেন। বর্তমান সিইসি এবং নির্বাচন কমিশনের প্রতি বিরোধী দলগুলো আগে থেকেই আস্থাহীনতায় ভুগছে। এখন এমন বক্তব্য তাদের আস্থাহীনতার মাত্রাকে বহু গুণে বাড়িয়ে দেবে। এখন কমিশনের ওপর আস্থা হারানোর কারণে প্রায় সব বিরোধী দল নির্বাচনকালীন সরকারের অধীনে নির্বাচন অনুষ্ঠানের দাবিতে ঐক্যবদ্ধ। যদি নির্বাচন কমিশনের শীর্ষপর্যায় থেকে এমন বক্তব্য দেয়া অব্যাহত থাকে, আশঙ্কা দেখা দেবে, ২০১৪ সালের মতো একদলীয় নির্বাচন না আবার অনুষ্ঠিত হয়। ২০১৪ সালের নির্বাচনকে কেউই গ্রহণযোগ্য মনে করেন না। সেই প্রহসনের নির্বাচনের মাধ্যমে ক্ষমতায় আসা সরকারের প্রতিও দেশ-বিদেশের মানুষের অনুমোদন থাকবে না।